Document ID: 32009H1019

Reference:
29.12.2009
BG
Официален вестник на Европейския съюз
L 348/71
ПРЕПОРЪКА НА СЪВЕТА
от 22 декември 2009 година
относно ваксинирането срещу сезонен грип
(текст от значение за ЕИП)
(2009/1019/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 168, параграф 6 от него,
като взе предвид предложението на Европейската комисия,
като има предвид, че:
(1)
Сезонният грип е заразно вирусно заболяване, което се проявява под формата на епидемия през зимните месеци в Европа. То е едно от най-значимите и широко разпространени заразни заболявания и е сериозен източник на заболеваемост и смъртност във всички държавите-членки.
(2)
В някои случаи усложненията не се ограничават до спонтанно отзвучаващата дихателна инфекция, а водят до тежка пневмония или други вторични усложнения, понякога с фатален изход. Тези усложнения настъпват много по-често при хората в напреднала възраст и при лицата с хронични заболявания.
(3)
Последиците от сезонния грип могат да бъдат ограничени чрез ваксиниране, но вирусът често изменя своя антигенен състав и поради това съставът на ваксината се преразглежда редовно от експертните групи на Световната здравна организация (СЗО).
(4)
През 2003 г. Световната здравна асамблея прие резолюция 56.19, чиято цел е да се увеличи обхватът на ваксинирането срещу грип на всички лица, изложени на висок риск, като целта е да се достигне обхват на ваксинирането сред хората в напреднала възраст от най-малко 50 % през 2006 г. и 75 % през 2010 г.
(5)
На 26 октомври 2005 г. и 14 юни 2006 г. Европейският парламент прие резолюции, озаглавени съответно „Стратегия в случай на грипна пандемия“ и „Планиране на подготовката и ответните мерки в случай на грипна пандемия“, с които държавите-членки се призовават да увеличат ваксинирането срещу грип в съответствие с препоръките на СЗО. С тези резолюции държавите-членки също така настоятелно се призовават да увеличат обхвата на ваксинирането в периода между пандемиите в съответствие с препоръките на СЗО.
(6)
Във връзка с това следва да се предприеме съгласувано действие на равнището на Европейския съюз за ограничаване на последиците от сезонния грип чрез насърчаване на ваксинирането сред рисковите групи и здравните работници. Целта на настоящата препоръка е да се достигне препоръчания от СЗО обхват на ваксиниране от 75 % сред хората в напреднала възраст възможно най-скоро и за предпочитане до зимния сезон на 2014—2015 г. При възможност целта от 75 % следва да обхване и рисковата група на хората с хронични заболявания, като се отчитат препоръките на Европейския център за профилактика и контрол върху заболяванията (ЕЦПКЗ).
(7)
По-високите равнища на ваксиниране сред рисковите групи ще допринесат и за по-високи равнища на ваксиниране като цяло, включително сред здравните работници.
(8)
Първата необходима стъпка, за да се осъществят промените, е всички ангажирани в системата на здравеопазването, рисковите групи, здравните работници, лекарите, мениджърите в областта на здравеопазването, както и лицата, отговарящи за разработването на политиките, да бъдат информирани за проблема, свързан със сезонния грип, посредством кампании за осведомяване на обществеността и на професионално заетите в областта. Здравните работници следва да са информирани за особената опасност, пред която са изправени по-уязвимите им пациенти, както и за задължението си да дават на пациентите си подходящи съвети за ваксинирането.
(9)
От особена важност е по-специално събирането на конкретни и сравними данни на национално равнище относно степента на съгласие за ваксиниране в рисковите групи, за да може да се оцени адекватно положението във всички държави-членки. До този момент такива данни не винаги бяха налични. Въз основа на тях Комисията и държавите-членки ще имат възможност да обменят информация и най-добри практики с трети държави чрез съществуващите канали на международно сътрудничество в областта на здравеопазването.
(10)
С Регламент (ЕО) № 851/2004 на Европейския парламент и на Съвета от 21 април 2004 г. за създаване на Европейски център за профилактика и контрол върху заболяванията (1) (ЕЦПКЗ) на ЕЦПКЗ се възлага по-специално задачата да предоставя технически и научни експертни становища на Комисията и държавите-членки. ЕЦПКЗ също така управлява специализираната мрежа за наблюдение на сезонния грип в съответствие с Решение 2000/96/ЕО на Комисията от 22 декември 1999 г. относно заразните болести, които постепенно се обхващат от мрежата на Общността съгласно Решение № 2119/98/ЕО на Европейския парламент и на Съвета (2). Ето защо ЕЦПКЗ следва да подпомага държавите-членки при предоставянето на научни експертни становища относно ваксинирането срещу сезонен грип.
(11)
В контекста на ваксинирането срещу сезонен грип е ясно, че постигането на препоръчаната от СЗО цел, а именно обхват на ваксиниране 75 % сред хората в напреднала възраст, ще бъде улеснено от съгласувано действие на равнището на Европейския съюз,
ПРИЕ НАСТОЯЩАТА ПРЕПОРЪКА:
1.
Държавите-членки се насърчават да приемат и прилагат по целесъобразност национални, регионални или местни планове за действие или политики, чиято цел е повишаване на обхвата на ваксинирането срещу сезонния грип, така че да се достигне възможно най-скоро и за предпочитане най-късно до зимния сезон на 2014—2015 г., до обхват на ваксиниране 75 % сред „хората в напреднала възраст“, а при възможност и сред другите рискови групи, посочени в точка 2, буква а), ако този процент все още не е достигнат. Държавите-членки се насърчават също да подобрят обхвата на ваксинирането сред здравните работници.
В плановете за действие или политиките следва да се вземат предвид пропуските, установени на национално равнище, и да се организират дейностите по точка 2, букви б) и в).
2.
В рамките на посочените в точка 1 национални планове за действие или политики, държавите-членки се насърчават да:
а)
вземат предвид определението за „хора в напреднала възраст“ и „рискови групи“, които се съдържат в насоките, изготвени от ЕЦПКЗ;
б)
оценят съгласието за ваксиниране във всички рискови групи и да анализират причините за отказ от ваксиниране от страна на определени лица;
в)
насърчават образованието, обучението и обмена на информация за сезонния грип и ваксинирането, като организират:
i)
информационни кампании за здравните работници;
ii)
информационни кампании за хората от рисковите групи и техните семейства относно рисковете и профилактиката при грип;
iii)
ефикасни информационни кампании за премахване на пречките пред съгласието за ваксиниране.
3.
Държавите-членки се насърчават да докладват на Комисията на доброволна основа за изпълнението на настоящата препоръка, по-специално относно постигнатия обхват на ваксинирането сред рисковите групи.
4.
Комисията се приканва да докладва редовно на Съвета за изпълнението на настоящата препоръка въз основа на предоставените от държавите-членки данни.
5.
Комисията се приканва да продължи да подпомага научните изследвания в областта на грипа чрез рамковите програми за научни изследвания.
Съставено в Брюксел на 22 декември 2009 година.
За Съвета
Председател
A. CARLGREN
(1)  ОВ L 142, 30.4.2004 г., стр. 1.
(2)  ОВ L 28, 3.2.2000 г., стр. 50.

Summary:
Ваксинация срещу сезонен грип
Ваксинация срещу сезонен грип
РЕЗЮМЕ НА:
Препоръка 2009/1019/ЕС относно ваксинирането срещу сезонен грип
КАКВА Е ЦЕЛТА НА ПРЕПОРЪКАТА?
              
С нея се цели да се насърчат държавите от Европейския съюз (ЕС) да предприемат здравни мерки за борба със сезонния грип.
ОСНОВНИ АСПЕКТИ
Предизвикателства
Грипът е заразна респираторна вирусна инфекция, която се проявява под формата на епидемия през зимните месеци. Той може да причини сериозни усложнения, дори смърт.
При леките форми на сезонен грип броят на смъртните случаи се изчислява средно на 8 на 100 000 души. Този брой може да се повиши на 44 при по-тежките случаи.
В случай на грипни епидемии болниците и медицинските центрове могат да бъдат претоварени. Това води до увеличаване на преките разходи (в резултат на използването на медицински и немедицински ресурси) и непреките разходи (поради загуба на производителност и отсъствие от работа).
Ефикасност и ефективност на ваксините
Сезонният грип може да се ограничи чрез ваксиниране. Групи от населението, които са изложени на риск, трябва да се ваксинират срещу грип. Освен това, за да се постигне ефективен обхват на ваксинирането, не трябва да се подценяват логистичните аспекти, като доставка и прилагане на ваксините.
Важно е да се действа на равнището на ЕС, за да се предотврати прерастването на нов щам на вируса на грип в пандемия, както се случи през 1918 г., 1957 г. и 1968 г.
Национални планове и стратегии
С препоръката се насърчават държавите от ЕС да приемат национален план или стратегия за повишаване на обхвата на ваксинирането.
Целта бе да се обхване 75 % от изложеното на риск население, за предпочитане до зимния сезон на 2014—2015 г. Тази група бе определена в насоките, публикувани от Европейския център за профилактика и контрол върху заболяванията (ECDC).
Държавите от ЕС се насърчават да представя на доброволна основа доклади на Европейската комисия за изпълнението на тази препоръка, и по-специално за постигнатия обхват на ваксинирането сред рисковите групи.
Следва да се проведат информационни кампании, насочени към здравните специалисти и хората от рисковите групи и техните семейства.
Комисията се приканва да докладва редовно на Съвета за изпълнението на тази препоръка въз основа на информацията, предоставена от държавите от ЕС.
Оценка
През 2015 г. ECDC публикува доклад, в който се предлага всички държави от ЕС да преразгледат своя подход, за да се събере по-изчерпателна и точна информация за обхвата на ваксинирането срещу сезонен грип сред целевите групи от населението.
Докладът е призив към тези държави от ЕС, които не наблюдават обхвата на ваксинирането сред по-възрастните групи от населението, да въведат системи за такъв вид мониторинг, за да се даде възможност на организациите в областта на общественото здраве да проследяват своя напредък и да определят пречките пред постигането на националните цели и целите на ЕС.
В този доклад се отбелязва, че повечето държави са били в състояние да предоставят информация за равнищата на ваксинирането за групи, като здравни работници и бременни жени, и се предлагат препоръки като начин за постигане в бъдеще на по-високи равнища на ваксиниране и по-добър мониторинг.
През 2015 г. Комисията организира изслушване на високо равнище по темата, като подчерта все по-голямото значение на профилактиката на заболяванията за разходите за здравеопазване.
ОБЩА ИНФОРМАЦИЯ
              
За допълнителна информация вж.
„Ваксинация“ от уебсайта на Европейската комисия.
ОСНОВЕН ДОКУМЕНТ
            
Препоръка 2009/1019/EС на Съвета от 22 декември 2009 година относно ваксинирането срещу сезонен грип (ОВ L 348, 29.12.2009 г., стр. 71—72)
последно актуализация 30.01.2017